Der er en historie, som går igen i fortællingen om Jürgen Klopp, og den handler om dengang, han fik smadret sine briller midt i en begejstret vinderrus. Det var meget simpelt: Han krammede fodboldspillerne, de hoppede op og ned sammen, og det var ikke helt i takt. Ned røg brillerne og smask. Nogen hoppede på dem.

Sagen er, at det er sket utallige gange. Det er ikke én historie, for de briller er gået i stykker et utal af gange. Ligesom der er mange om de gange, han er gledet i smatten eller faldet midt i en fejring, hvor han lige følte for at støde til banden. Heavy metal-hoppet er også legendarisk og kan bedst beskrives sådan her: Ret høj mand hopper ret langt op i luften, bøjer begge ben, sparker dem i høj fart ud til siden i et slags spjæt og spiller luftguitar på lårene. Så fysisk kan man altså være i sin glæde. Han elsker spillet, og han elsker sine spillere, han giver dem bjørnekrammere og betaler bøder som sidste år, hvor hans begejstring betød 65.000 kroner i bøde, fordi han løb ind på banen. Han siger ikke bare, at han elsker spillerne. Han viser det.